PROS บวกแรง 5% รับแผนธุรกิจเด่น-แบ็คล็อกแน่น 1.5 พันลบ. ทยอยรับรู้บางส่วน Q3-Q4 ปีนี้
PROS บวกแรง 5% รับแผนธุรกิจเด่น-แบ็คล็อกแน่น 1.5 พันลบ. ทยอยรับรู้ Q3-Q4 ปีนี้บางส่วน แถมลุ้นประมูล 2 งานใหญ่ มูลค่ารวมเฉียด 2 พันลบ.
PROS บวกแรง 5% รับแผนธุรกิจเด่น-แบ็คล็อกแน่น 1.5 พันลบ. ทยอยรับรู้บางส่วน Q3-Q4 ปีนี้ แถมลุ้นประมูล 2 งานใหญ่ มูลค่าเฉียด 2 พันลบ.
3 ก.ย. 2564

ผู้สื่อข่าวรายงานว่า วันนี้(3ก.ย.64) ราคาหุ้นบริษัท พรอสเพอร์ เอ็นจิเนียริ่ง จำกัด (มหาชน) หรือ PROS ณ เวลา 12.00 น. อยู่ที่ระดับ 3.14 บาท บวก 0.16 บาท หรือ 5.37% ด้วยมูลค่าซื้อขาย 80.99 ล้านบาท

โดยก่อนหน้านี้ นายพงศ์เทพ รัตนแสงสรวง ประธานเจ้าหน้าที่บริหาร PROS  เปิดเผยว่า ผลงานไตรมาส 2/2564 รายได้รวม 278.79 ล้านบาท เติบโตร้อยละ 64.56 จากงวดเดียวกันปีก่อน ขณะที่กำไรสุทธิ 13.47 ล้านบาท เพิ่มขึ้นจากงวดเดียวกันของปีก่อนถึงร้อยละ 441.21 ตามเป้าหมายที่วางไว้
ในปัจจุบันมี Backlog อยู่ราว 1,476 ล้านบาท ซึ่งจะทยอยรับรู้รายได้บางส่วนในช่วงไตรมาส 3 และ 4 ของปีนี้ ยังไม่รวมงานใหม่ที่อยู่ระหว่างการประมูลอีก 2 งาน มูลค่างานรวมกันราว 2,000 ล้านบาท คาดว่ามีโอกาสสูงที่บริษัทฯ จะได้งานโดยเป็นงานราชการ กลุ่มโรงพยาบาลและงานราชการที่อยู่ในพื้นที่ EEC ตามแผนการตลาดที่เราวางเป้าหมายไว้ คาดว่าทั้ง 2 งาน จะมีความชัดเจนในช่วง 1-2 เดือน นับจากนี้ ทั้งนี้ในส่วนลูกค้าเก่า ภาคเอกชน ก็ยังมีการขยายงานอย่างต่อเนื่อง เช่น กลุ่ม Lotus กลุ่ม HomePro กลุ่ม AP เป็นต้น
ในส่วนของโครงการที่เราดำเนินการก็ยังไม่มีการชะลอแผนงานหรือสั่งหยุดโครงการ หลังจากภาครัฐได้อนุญาตให้ดำเนินการได้หลังวันที่ 2 สิงหาคม 2564 ที่ผ่านมา โดยบริษัทฯ มีมาตรการการควบคุมการแพร่ระบาดของโควิด – 19 อย่างเข้มงวดไม่ว่าจะเป็น การคัดกรอง การตรวจหาเชื้อก่อนเข้าทำงาน การสร้างภูมิคุ้มกันหมู่ในหน่วยงานโดยพนักงานและแรงงานได้รับวัคซีนเฉลี่ยมากกว่า 85% เพื่อให้การดำเนินงานของบริษัทฯ เป็นไปตามปกติ รวมทั้งจะเร่งรัดงานเพื่อให้ได้ตามเป้าหมายเดิมที่วางไว้
สำหรับงานโครงการใหม่ เป็นงานด้านพลังงานที่เป็นธุรกิจเกี่ยวเนื่องได้แก่งาน ติดตั้งโซล่าร์รูฟ งานปรับปรุงประสิทธิภาพระบบปรับอากาศ โดย PROS ได้เข้าไปสำรวจและให้คำแนะนำลูกค้า 3 – 4 ราย ลูกค้าให้ความสนใจ ตอนนี้อยู่ในช่วงของการเสนอราคาให้ลูกค้าพิจารณาคาดว่าจะได้ข้อสรุปเร็วๆนี้ นอกจากนี้ยังมีงานห้องความดันลบ (Negative Pressure Unit) จากการที่ PROS ได้ร่วมพัฒนาห้องต้นแบบกับสมาคมวิชาชีพด้านวิศวกรรมจนประสบความสำเร็จใช้งานได้เป็นอย่างดี จึงได้นำไปมอบให้กับโรงพยาบาลที่สนใจทดลองใช้งานเป็นจำนวน 7 ห้อง จนเป็นที่ต้องการของโรงพยาบาลต่างๆ อีกเป็นจำนวนมาก โดยมีผู้บริจาคเงินแล้วให้ PROS เป็นผู้ดำเนินการผลิต ซึ่งตรงกับแนวทางของ PROS ที่ได้วางไว้เพื่อเป็นการตอบแทนสังคมอีกทางหนึ่งด้วย